Bugun oqshomi. Pencionerlarga 1 foizli qo'shimcha to'lov, huquqbuzarliklar haqida xabar berishga to'lanadigan pul, Nobel laureatiga bo'yoq sepgan o'zbekistonlik

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Endi pensionerlarning kartasiga 1 foiz ortiqcha pul tushadi. Agar plastik karta egasi mablag'ni naqdlashtirsa, o'sha pul hisobidan bank xizmati to'lanadi.
Barcha turdagi pensiya va nafaqalarni bank kartalari orqali oluvchilarga 1 maydan boshlab har oylik pensiya va nafaqa pulining 1 foizi qo'shimcha qilib beriladi. Ushbu tartib kompensatsiyalar va boshqa to'lovlar hamda kam ta'minlangan oilalar uchun bolalar nafaqasi va moddiy yordam puliga ham amal qiladi.
Qo'shimcha to'lov kelib tushgan plastik karta egasi (pensionerlar) mablag'larini naqdlashtirganda, asl nafaqa pulidan foiz to'lamaydi. Ammo bu ixtiyoriy, pensioner nafaqa pulini plastik karta orqali ishlatishi mumkin, shunda qo'shimcha 1 foizli to'lov ham o'z ixtiyorida qoladi.
Pensiya va nafaqa to'lovlarini takomillashtirish bo'limi boshlig'i o'rinbosari Olim To'ychiev “Bugun.uz”ga ushbu tartib bo'yicha tushuntirish berdi.

O'zi nafaqa uchun ochilgan plastik kartalardan foiz olinmasdi-ku, deyishingiz mumkin. Ha, olinmasdi, lekin faqat “xalq banki”ga tegishli bankomatlarda xizmat haqi yo'q edi, boshqa banklarga tegishli bankomatlar esa doimgidek foiz yechib olgan.
Twitter foydalanuvchilari ham shunga e'tibor qaratdi. Kurbanoff.net’ga ko'ra (aytgancha, uning xuddi shu nomdagi Telegram kanali ham bor, Shuhrat Qurbonov — Milliy banklararo protsessing markazi — “Humo” to'lov tizimi direktori hisoblanadi), foizsiz naqdlashtirish imkoniyatidan “foydalanib”, ba'zi pensionerlar kartasidan milliardlab so'm mablag' yechib olingan (“Humo” kartadan ayni turdagi kartaga foizsiz). Herolion nikli foydalanuvchi esa o'rinli savolni o'rtaga tashlagan: bu “lazeyka”mi yo qonunbuzarlik?
Aytgancha, skrinshot O'zbekistonda bloklangan Twitter’dan olindi, shu sababli suhbat bo'lgan “hudud”ga havola berishdan ma'no yo'q.
BMT Bosh assambleyasida Rossiyaning Inson huquqlari kengashidagi a'zoligini to'xtatish bo'yicha ovoz berish jarayonida O'zbekiston bunga qarshi chiqdi. BMTdagi vakil Baxtiyor Ibrohimov buning sababini tushuntirdi.
Ukraina va BMTga a'zo 50 dan ortiq davlatlar taklif etgan rezolyutsiyani 93 davlat qo'llab-quvvatlagan. 24 delegatsiya qarshi chiqqan, 58 ta davlat esa betaraf qolgan. Qarshi ovoz berganlar orasida O'zbekiston, Tojikiston, Qirg'iziston, Qozog'iston, Rossiya, Belarus va boshqa mamlakatlar bor.
Bosh assambleyaning 11-favqulodda sessiyasida Ibrohimov so'zga chiqib, qarshi ovoz berish borasida ma'lumot bergan. Jumladan, rasmiy O'zbekiston Ukrainadagi mavjud vaziyat bo'yicha muvozanatli va neytral pozitsiyani saqlashda davom etishini aytgan.
Ibrohimovga ko'ra, mamlakat tomonlar xalqaro huquqning umume'tirof etilgan tamoyil va normalari asosida vaziyatni siyosiy va diplomatik vositalar orqali hal qilishning eng maqbul yo'llarini topishiga umid qilmoqda.
“O'zbekiston delegatsiyasi Rossiyaning BMT Inson huquqlari bo'yicha kengashidagi a'zoligini to'xtatib turish to'g'risidagi rezolyutsiyaga qarshi ovoz berdi. Kengash davlatlaridan birining a'zoligini to'xtatish ushbu mamlakatga nisbatan gumon qilingan huquqbuzarliklarni har tomonlama tekshirish natijasiga asoslanishiga umid qilamiz”, — degan Baxtiyor Ibrohimov.
O'zbekiston OTMlariga 2022–2023 o'quv yili uchun o'qishni ko'chirish bo'yicha o'tish ballari tasdiqlandi.
Oliy va o'rta maxsus ta'lim vazirining tegishli buyrug'i bilan 2022–2023 o'quv yilida xorijiy davlatlardagi oliy ta'lim muassasalari, nodavlat va xorijiy (filiallar) oliy ta'lim muassasalaridan davlat oliy ta'lim muassasalariga o'qishni ko'chirish uchun o'tish ballari tasdiqlandi. Ular bilan yo'nalishlar kesimida quyidagi suratda tanishib chiqishingiz mumkin.
O'zbekistonda ta'lim darajasi past bo'lgan maktablar ro'yxati e'lon qilindi.
Vazirlar Mahkamasining tegishli qaroriga asosan shakllantirilgan ro'yxatdagi maktablarda dars berish uchun boshqa hududlardan jalb qilingan oliy va birinchi toifaga ega o'qituvchi-pedagoglarning bazaviy tarif stavkalariga 100 foiz (bir ma'muriy birlik doirasida 50 foiz) maxsus ustamalar belgilanadi. Ayni o'quv yilida 1409 ta ta'lim darajasi yuqori bo'lmagan maktabga 500 nafarga yaqin pedagog jalb etilgan.
Ta'lim darajasi past bo'lgan maktablar bilan quyidagi faylda tanishib chiqishingiz mumkin. Qarab ko'ring, balki sizning hududingizda ham shunday maktablar bordir.

“Quloqlik” emas, jamoatchilik nazorati: yana qator huquqbuzarliklar haqida xabar berganlarga pul to'lanadi. 
Vazirlar Mahkamasining tegishli qarori bilan moddiy-madaniy meros ob'ektlarini muhofaza qilish va ulardan foydalanish sohasida huquqbuzarlik holatlari bo'yicha fotosuratlar va (yoki) videoyozuvlarni yuborgan shaxslar har bir tasdiqlangan holat bo'yicha huquqbuzardan undirilgan mablag'lar hisobidan BHMning 1 baravariga teng (270 ming so'm) miqdordagi pul mukofoti bilan rag'batlantiriladi.
Qaror bilan tasdiqlangan nizomga ko'ra, fuqarolar huquqbuzarlikni videotexnika vositalari orqali qayd etishi hamda foto va videomateriallarni ko'rib chiqish uchun:
Jo'natiladigan materiallar ba'zi kriteriyalarga mos tushishi kerak. Ular qanday bo'lishi (va bo'lmasligi) kerakligi haqida bu yerda o'qishingiz mumkin. Undan oldin kolumnistimizning karikaturasini ko'ring.
xo'sh, olamda nima gap?
Nobel mukofoti g'olibi Dmitriy Muratovga poezdda bo'yoq sepib ketildi. Bu ishni o'zbekistonlik va ukrainalik qilgani aytilmoqda.
Tinchlik uchun Nobel mukofoti sovrindori, “Novaya gazeta” bosh muharriri Dmitriy Muratovga 7 aprel kuni poezdda o'zbekistonlik va ukrainalik erkaklar tarkibida atseton bo'lgan moyli bo'yoq sepib ketdi. Muratov, bu haqda xabar berar ekan, ko'zlari dahshatli darajada yonayotganini aytadi.

“Ular kupega atseton bilan moyli bo'yoq sepdi. Ko'zlarim dahshatli darajada yonmoqda. Moskva–Samara poezdi. Vagon bo'ylab yog'li hid tarqalgan. Poezdning jo'nash vaqti 30 daqiqaga kechiktirilgan”, — deydi “Novaya gazeta” bosh muharriri.
Muratov poezddagi mazkur hujumdan so'ng Samarada shifokorlar tomonidan ko'rikdan o'tkazilgan. Unga ko'zning kuyishi tashxisi qo'yilgan, shox pardaga zarar yetmagan. Qayd etilishicha, politsiya holat yuzasidan 37 yoshli ukrainalik Ilya Markovtsani hibsga olgan, ikkinchi gumonlanuvchi 41 yoshli Nikolay Trifonov esa qidiruvda.
Jurnalistga hujum qilganlar sobiq harbiylar bo'lib chiqqan. Ukrainalik Ilya Markovts raketa qo'shinlarining sobiq zobiti, Nikolay Trifonov esa, dastlabki ma'lumotlarga ko'ra, chechen kampaniyasida qatnashgan.
Belarus ham Ukrainada “maxsus operatsiya” o'tkazdi. U Putin hukumati aytayotgan “maxsus operatsiya”dan farq qiladi.
Belarus prezidenti Aleksandr Lukashenko Ukrainada maxsus operatsiya olib borilganini ma'lum qildi. Unda belaruslik yuk mashinasi haydovchilari qutqarilgan.
Lukashenkoning so'zlariga ko'ra, yuzga yaqin belaruslik yuk mashina haydovchilari Ukrainada “qo'lga olingan”. “Maxsus operatsiya”da ular ozod qilingan. Belarus prezidenti operatsiyaning borishi haqida batafsil ma'lumot bermagan, biroq uning ishtirokchilariga davlat mukofotlari berishni topshirgan.
“Ular bizning bir yarim ming vagonimizni, mashinalarimizni va ularni boshqargan yuzga yaqin yigitlarimizni qo'lga oldi. Men ukrainaliklarni bu odamlarni ozod qilish uchun operatsiya o'tkazishga majbur bo'lishimiz haqida ogohlantirdim. Biz shunday maxsus operatsiya o'tkazdik va barcha odamlarimizni ozod qildik”, — deydi Lukashenko.
Bugun bilan yashang. “Bugun”da qoling.